
[bookmark: _GoBack]	2025. október 10–17. között lehetőségem nyílt részt venni az Erasmus+ Blended Intensive Program keretében, melyet az Apor Vilmos Katolikus Főiskola szervezett Vácott. A program témája „A hely szelleme” volt, amely a helyhez kötődő nevelés és az élményalapú tanulás fontosságát állította középpontba. Hálás vagyok, hogy részese lehettem ennek a különleges hétnek, hiszen szakmailag és emberileg is sokat gazdagodtam.
	Vasárnap este érkeztünk meg Vácra, és elfoglaltuk szállásunkat a főiskola bentlakásában. A környezet barátságos, tiszta és otthonos volt; a szobát egy másik Erasmus-résztvevővel osztottam meg, akivel hamar jó kapcsolat alakult ki. A programok hétfő délután kezdődtek, így a délelőttöt Budapesten töltöttük, ahol megtekintettük a Budai Várat és a Szent István termet. Délután minden résztvevő bemutatkozott, majd egy térképen megjelöltük, ki honnan érkezett, és elhoztunk magunkkal valamit, ami számunkra „a hely szellemét” jelképezi. Egy kreatív feladat során kockacukrok oldalaira írt betűkből szavakat, majd rövid történeteket alkottunk – ez jó hangulatban zárta a napot. Este moldvai táncházban vettünk részt, ahol néptáncokat tanultunk és közösen táncoltunk, ami igazán felemelő élmény volt.
	Kedden Martonvásárra utaztunk, ahol részt vettünk a X. Kisgyermeknevelési Konferencián. Délelőtt több inspiráló előadást hallgattunk meg, köztük Dr. Gloviczki Zoltán rektor úr gondolatait a kulturális vérkeringésről és Brunszvik Teréz örökségéről. Délután ellátogattunk a Brunszvik-kastélyba, az Óvodamúzeumba és a martonvásári mauzóleumba is. A séta során kitöltöttük a „Brunszvik-kvízt”, miközben gyönyörködtünk a kastélypark szépségeiben. Az utazás és a közös programok remek alkalmat adtak az ismerkedésre és a közösségépítésre.
A szerdai nap Vácon folytatódott, ahol ismét konferencia-előadások és gyakorlati foglalkozások várták a résztvevőket. Én a „Módszerek az iskolát kezdő gyerekek tanulási környezetének átalakításához” című szekciót választottam, ahol prof.dr. Gyarmathy Éva és csapata ismertette a kutatását. című kiállítást tekintettük meg, majd a természet pedagógiai lehetőségeit fedeztük fel, és magpapírt készítettünk. Délután egy másik előadáson, „Katolikus bölcsőde? Tények és lehetőségek” címmel, a Szent Anna Katolikus Családi Bölcsőde Hálózat működését ismerhettük meg.
	Csütörtökön az egyetem kertjében elültettük az otthonról hozott facsemetéket, ezzel is üzenve az utókornak. Később természetes anyagokból plakátot készítettünk, és saját gyógynövényteát állítottunk össze. A délután városismereti játékkal telt: térképpel és rejtvényekkel fedeztük fel Vác nevezetességeit – többek között a Diadalívet, Szent Hedvig szobrát és a Székesegyházat. Csoportunk a Diadalív makettjét készítette el, amely nagy sikert aratott.
A pénteki zárónapon mini kiállítást rendeztünk a hét során készült alkotásokból. Minden résztvevő megosztotta, mit jelentett számára ez a hét, milyen élményeket, gondolatokat visz magával. Számomra különösen emlékezetes maradt a közösség ereje, a nyitottság, és az a lelki feltöltődés, amit ez az időszak adott, illetve a „hely szelleméből” elhoztam Migazzi Kristóf püspök atya és Brunszvik Teréz szellemét hoztam haza.
	Összességében egy tartalmas, élményekkel és inspirációval teli hetet tölthettem el az Erasmus+ program keretében. Nemcsak új szakmai ismeretekkel, hanem értékes emberi kapcsolatokkal és maradandó emlékekkel gazdagodtam. Úgy érzem, ez az élmény hosszú távon is hatással lesz a gondolkodásomra és a pedagógiai szemléletemre.

